EUROOPAN KESKUSPANKIN SUUNTAVIIVAT,

annettu 28 päivänä marraskuuta 2013,

kansallisten keskuspankkien suorittamasta Euroopan keskuspankin valuuttavarantosaamisten hoidosta sekä näillä valuuttavarantosaamisilla suoritettavia operaatioita varten laadituista oikeudellisista asiakirjoista annettujen suuntaviivojen EKP/2008/5 muuttamisesta

(EKP/2013/45)

(2014/114/EU)

EUROOPAN KESKUSPANKIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan kolmannen luetelmakohdan,

ottaa huomioon Euroopan keskuspankkijärjestelmän ja Euroopan keskuspankin perussäännön 3.1 artiklan kolmannen luetelmakohdan sekä 12.1 ja 30.6 artiklan,

sekä katsoo seuraavaa:

Kansalliset keskuspankit, joiden valuutta on euro (jäljempänä euroalueen kansalliset keskuspankit), siirtävät Euroopan keskuspankkijärjestelmän ja Euroopan keskuspankin perussäännön (jäljempänä EKPJ:n perussääntö) 30.1 artiklan nojalla Euroopan keskuspankille (EKP) valuuttavarantosaamisia, ja EKP:llä on täysi oikeus pitää hallussaan ja hoitaa sille siirrettyjä valuuttavarantoja.

Kansallisten keskuspankkien suorittamasta Euroopan keskuspankin valuuttavarantosaamisten hoidosta sekä näillä valuuttavarantosaamisilla suoritettavia operaatioita varten laadituista oikeudellisista asiakirjoista 20 päivänä kesäkuuta 2008 annetuissa suuntaviivoissa EKP/2008/5 (1) todetaan, että jokaisella euroalueen kansallisella keskuspankilla on a) oikeus osallistua EKP:lle siirrettyjen valuuttavarantosaamisten operationaaliseen hoitoon; tai b) joko päättää olla osallistumatta valuuttavarantosaamisten hoitoon tai jakaa siihen liittyvät tehtävät yhden tai useamman muun euroalueen kansallisen keskuspankin kanssa. Suuntaviivoissa EKP/2008/5 ei kuitenkaan todeta nimenomaisesti, että euroalueen kansallinen keskuspankki voi pyytää EKP:tä tai yhtä tai useampaa muuta euroalueen kansallista keskuspankkia ottamaan tietyt valuuttavarantosaamisten hoitoon liittyvät tehtävät hoitaakseen sen puolesta.

Tästä syystä suuntaviivoja EKP/2008/5 on muutettava vastaavasti,

ON ANTANUT NÄMÄ SUUNTAVIIVAT:

1 artikla

Muutos

Suuntaviivojen EKP/2008/5 2 artiklan 1 kohta korvataan seuraavasti:

”1. Jokaisella euroalueen kansallisella keskuspankilla on oikeus osallistua EKP:lle siirrettyjen valuuttavarantosaamisten operationaaliseen hoitoon. Euroalueen kansallinen keskuspankki voi päättää a) olla osallistumatta valuuttavarantosaamisten hoitoon tai b) jakaa siihen liittyvät tehtävät yhden tai useamman muun euroalueen kansallisen keskuspankin kanssa. Jos jokin euroalueen kansallinen keskuspankki päättää pidättäytyä valuuttavarantosaamisten operationaalisesta hoidosta, muut euroalueen kansalliset keskuspankit hoitavat saamisia, joita muutoin olisi hoitanut se euroalueen kansallinen keskuspankki, joka on päättänyt olla osallistumatta niiden hoitoon. On myös mahdollista, että euroalueen kansallisen keskuspankki pyytää EKP:tä tai jotakin toista euroalueen kansallista keskuspankkia hoitamaan tiettyjä tehtäviä samalla kun se pitää itsellään muita tehtäviä, jotka liittyvät EKP:lle siirrettyjen valuuttavarantosaamisten hoitoon. EKP ja asianomainen euroalueen kansallinen keskuspankki voivat vapaasti joko suostua pyyntöön tai hylätä sen.”